***Groruddalen Miljøforum***

***Postboks 40 Veitvet, 0518 Oslo***

miljoforum@groruddalen.no

Byrådet, Oslo kommune

Rådhuset

0037 Oslo

 Oslo, 7.oktober 2016

**Tverrgående t-baneforbindelse i Groruddalen**

Groruddalen Miljøforum (GM) har merket seg uttalelser om at revidert avtale for Oslopakke 3 også inkluderer en tverrgående t-baneforbindelse i Groruddalen. Det er også uttalt at en slik tverrforbindelse er "forutsatt" i avtalen.

GM ser positivt på en slik tverrforbindelse. Tverrforbindelsen vil få meget stor betydning for byutviklingen i Groruddalen og vil bidra i vesentlig grad til redusert luftforurensning i dalen ved mindre bruk av privatbil og færre bussavganger.

**En tverrforbindelse for t-banen i Groruddalen er imidlertid ikke nevnt noe sted i Oslopakke 3 - avtalen. Det er ikke angitt noen tidsplan for byggingen og det er ikke avsatt penger til prosjektet.**

Dette skaper en uryddig og uklar situasjon. Vi har på den ene siden uttalelser om at tverrforbindelsen er omfattet av avtalen, mens avtaleteksten på den annen side ikke inneholder noe om prosjektet.

GM ber om at Byrådet i Oslo tar initiativ til å få ryddet opp i uklarheten. Vi finner det uakseptabelt at en slik tverrgående forbindelse skal være "forutsatt" i avtalen så lenge det ikke er nedfelt skriftlig. Det bør utarbeides et dokument undertegnet av avtalepartene som bekrefter at Oslopakke 3 - avtalen også inkluderer en tverrgående t-baneforbindelse i Groruddalen, angis en tidsplan for utbyggingen og det bør angis hvordan prosjektet skal finansieres.

GM ber om at dette følges opp så snart som mulig.

Med vennlig hilsen

For Groruddalen Miljøforum

Ragnar Torgersen Bjørn E. Engstrøm

Leder Styremedlem

***Ekspedert elektronisk***

***Kopi:*** Akers Avis Groruddalen

 Samferdsels- og miljøkomiteen, Oslo bystyre

 Akershus fylkeskommune

 Bydelene Alna, Bjerke, Grorud og Stovner